রোজভ্যালি কর্ণধার গৌতম কুণ্ডুর বিরুদ্ধে প্যারোলের শর্ত ভাঙার অভিযোগ উঠল। সিবিআই সূত্রের খবর, তদন্তকারীরা সম্প্রতি জানতে পেরেছেন, প্যারোলে থাকাকালীন বাড়ির বাইরে বেশ কয়েকজনের সঙ্গে দেখা করেছিলেন গৌতম। যদিও এই অভিযোগ অস্বীকার করেছেন গৌতমের আইনজীবী বিপ্লব গোস্বামী। 
কেন্দ্রীয় তদন্তকারী সংস্থা সূত্রে জানা গিয়েছে, মায়ের চিকিৎসা সংক্রান্ত কারণ দেখিয়ে গত বছর ৯ এবং ১০ ডিসেম্বর প্যারোলে মুক্তি পেয়েছিলেন গৌতম। শর্ত ছিল, দক্ষিণ কলকাতার ঢাকুরিয়ায় যে বেসরকারি হাসপাতালে মাকে ভর্তি করানোর কথা আদালতকে গৌতম জানিয়েছিলেন, বাড়ি এবং সেই হাসপাতাল ছাড়া আর কোথাও তিনি যেতে পারবেন না। কিন্তু শয্যা না মেলায় অন্য হাসপাতালে ভর্তি করানো হয়েছিল রোজভ্যালি কর্ণধারের মাকে। অভিযোগ, মায়ের অসুস্থতাকে কারণ হিসাবে দেখিয়ে প্যারোলে মুক্ত হলেও অন্য কয়েকটি জায়গাতেও গিয়েছিলেন গৌতম। 
গৌতমের আইনজীবী বিপ্লব অবশ্য এই অভিযোগ নস্যাৎ করেছেন। তাঁর দাবি, আদালতের নির্দেশ পালন করেছেন গৌতম। তাঁর কথায়, ‘‘আদালতের নির্দেশ মেনেছেন বলেই তিনি মায়ের কাছে যেতে পারেননি। যে হাসপাতালে গৌতমের মাকে ভর্তি করানোর কথা ছিল সেখানে তিনি ভর্তি হননি। তাই আমার মক্কেল অন্য কোথাও যাননি। প্যারোলের কোনও শর্তও তিনি ভঙ্গ করেননি।’’ 
যদিও তদন্তকারীদের একটি সূত্রের খবর, গৌতম প্যারোলে থাকাকালীন বেশ কয়েকজনের সঙ্গে দেখা করেছিলেন বলে সিবিআই জানতে পেরেছে। কাদের সঙ্গে গৌতম দেখা করেছিলেন আপাতত সেটাই জানার চেষ্টা করছেন তদন্তকারীরা। সূত্রের খবর, প্যারোলে থাকাকালীন কলকাতা পুলিশের একটি দল তাঁর সঙ্গে ছিল। প্রয়োজনে কলকাতা পুলিশের সঙ্গেও যোগাযোগ করতে পারে সিবিআই।